text: Pendlerkaos venter: Sygemeldinger får DSB til at aflyse tog og sætte busser ind 
  28 juni 2018 kl. 05.28
  Ekstraordinært mange sygemeldinger fra lokomotivpersonalet får nu DSB til at aflyse en lang række tog torsdag og fredag.
  Togaflysningerne rammer regionaltogene mellem Fredericia og Odense, hvor der i stedet sættes busser ind for de rejsende til og fra stationerne mellem Fredericia og Odense, og passagererne får derfor længere rejsetid. 
  Mellem Herning, Struer og Fredericia kører der færre tog i myldretiden.
  Et enkelt regionaltog er desuden i myldretiden, morgen og aften, aflyst mellem Aarhus og Fredericia. Det meddeler DSB torsdag morgen.
  Aflysningerne og tiderne for togbusserne mellem Fredericia og Odense kan findes på Rejseplanen. 
  DSB oplyser torsdag formiddag, at man anser de ekstraordinært mange sygemeldinger som en maskeret arbejdsnedlæggelse og bringer sagen for Arbejdsretten og Tjenestemandsretten.
  
  